Hovioikeuteen valittaminen ei tuonut liennytystä tuomioihin tapauksessa, jossa kotiin tunkeutumisesta jaettiin rangaistuksia niin tunkeutujille kuin kotiväelle.

Tapaus sattui Oulussa heinäkuussa 2013, kun kaksi miestä tunkeutui yksityisasuntoon rikkomalla asunnon oven kivellä. Sitä ennen he olivat huudelleet asunnon ulkopuolella ja hakanneet ovia.

Asunnossa oli sisällä mies sekä asunnossa asunut nainen. Tunkeutujan rikkoivat asunnossa paikkoja ja toinen heistä varasti kannettavan tietokoneen. Asunnossa ollut mies puolustautui muun muassa lyömällä toista tunkeutujista puukolla reiteen.

Oulun käräjäoikeus tuomitsi tammikuussa toisen tunkeutujista törkeästä kotirauhan rikkomisesta neljän kuukauden ehdolliseen vankeuteen. Tietokoneen varastanut mies tuomittiin törkeästä kotirauhan rikkomisesta ja varkaudesta neljän kuukauden ja 15 päivän ehdottomaan vankeuteen. Vankeutta ei voitu tuomita ehdollisena hänen aikaisemman rikollisuuden vuoksi.

Tunkeutujien mukana oli myös kolmas mies, joka tuomittiin kotirauhan rikkomisesta 30 päiväsakkoon (600 euroa). Oikeuden mukaan hän ei ollut käynyt sisällä asunnossa, mutta on rikkonut kotirauhaa tulemalla takaoven kynnykselle.

Myös puukolla puolustautunut mies tuomittiin hätävarjelun liioitteluna tehdystä pahoinpitelystä. Hän sai 50 päiväsakkoa (300 euroa). Oikeuden mukaan mies oli ollut hätävarjelutilanteessa, mutta hyökkäys häntä kohtaan ei ollut niin voimakas, että teräaseen käyttö oli hyväksyttävää.

Tunkeutujat määrättiin maksamaan asunnon haltijalle vahingonkorvauksia yhteensä noin 1800 euroa. Lisäksi heidän maksettavakseen tuli reilut tuhat euroa asunnolle aiheutetuista vahingoista.

Hovioikeuteen tuomiosta valitti tunkeutujien mukana ollut kolmas mies, joka vaati syytteiden hylkäämistä. Hovioikeus ei kuitenkaan katsonut uutta käsittelyä tarpeelliseksi, eikä myöntänyt jatkokäsittelylupaa.